

VLADA REPUBLIKE HRVATSKE

Zagreb, 12. prosinca 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| Predlagatelj: | Ministarstvo pravosuđa, uprave i digitalne transformacije |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| Predmet: | Prijedlog zaključka u vezi s Detaljnim planom osnivanja, obnove i otvaranja zemljišnih knjiga |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

Na temelju odredbe članka 31. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 80/22. i 78/24.) Vlada Republike Hrvatske je na sjednici održanoj \_\_\_\_\_\_\_\_\_ 2024. donijela

**Z A K L J U Č A K**

1. Prima se na znanje Detaljni plan osnivanja, obnove i otvaranja zemljišnih knjiga, u tekstu koji je Vladi Republike Hrvatske dostavilo Ministarstvo pravosuđa, uprave i digitalne transformacije aktom KLASA: 932-01/24-01/377, URBROJ: 514-04-03-01/01/24-16, od 25. studenoga 2024., a u svrhu provedbe mjera iz Nacionalnog plana za razvoj javne uprave od 2022. do 2027. godine i Nacionalnog plana razvoja pravosudnog sustava od 2022. do 2027. s ciljem usklađenja podataka u zemljišnoj knjizi i katastru te u svrhu provedbe mjera Višegodišnjeg programa katastarskih izmjera građevinskih područja za razdoblje od 2021. do 2030. s ciljem dovršetka započetih postupaka obnove katastra i zemljišnih knjiga.

2. Zadužuje se Ministarstvo pravosuđa, uprave i digitalne transformacije osigurati provedbu i praćenje provedbe Detaljnog plana iz točke 1. ovoga Zaključka.

3. Sredstva potrebna za provedbu Detaljnog plana iz točke 1. ovoga Zaključka bit će osigurana u državnom proračunu Republike Hrvatske za 2025. godinu i projekcijama za 2026. i 2027. godinu u okviru razdjela 109 Ministarstva pravosuđa, uprave i digitalne transformacije, na predviđenim pozicijama.

KLASA:

URBROJ:

Zagreb,

PREDSJEDNIK

mr. sc. Andrej Plenković

**OBRAZLOŽENJE**

Predloženim Zaključkom prihvaća se Detaljni plan osnivanja, obnove i otvaranja zemljišnih knjiga (u daljnjem tekstu: Detaljni plan).

Radi unapređenja sustava katastra i zemljišnih knjiga te uspostave učinkovite zemljišne administracije kojom se osigurava pravna sigurnost, učinkovita investicijska ulaganja, kao i poboljšanja funkcioniranja tržišta nekretnina Detaljnim planom osnivanja, obnove i otvaranja zemljišnih knjiga uređuju se aktivnosti osnivanja, obnove i otvaranja zemljišne knjige, a kao nastavak provedbe aktivnosti Detaljnog plana izlaganja na javni uvid podataka prikupljenih katastarskom izmjerom, osnivanja, obnove i otvaranja zemljišnih knjiga koji je donesen za razdoblje do 31.12.2024.

U okviru Nacionalnog plana oporavka i otpornosti 2021-2026 (NPOO) provodi se projekt Unaprjeđenje informacijskog sustava zemljišnih knjiga i katastra koji obuhvaća aktivnost uspostave Baze zemljišnih podataka za 60 % katastarskih čestica u Republici Hrvatskoj. Provedbom Detaljnog plana uskladiti će se podaci zemljišnih knjiga i katastra za katastarske općine obuhvaćene Detaljnim planom te će za iste biti uspostavljena Baza zemljišnih podataka što će dovesti to povećanja postotka katastarskih čestica u Bazi zemljišnih podataka.

Detaljnim planom obuhvaćaju se sve katastarske općine u kojima se provode postupci osnivanja i obnove zemljišne knjige, postupci u kojima je dovršena katastarska izmjera, a postupak obnove zemljišne knjige nije započeo, kao i katastarske općine predviđene Godišnjim programom katastarskih izmjera građevinskih područja za 2022. i u 2023. za 2024.

Temeljem Detaljnog plana u tijeku su 66 postupka osnivanja ili obnove zemljišnih knjiga na 21 općinskih sudova. Na nadležnim općinskim sudovima utvrđeno je da je u 78 katastarskih općina na 12 općinskih sudova dovršena katastarska izmjera i potvrđen elaborat katastarske izmjere, a postupak obnove zemljišne knjige nije započeo

Godišnjim programom katastarskih izmjera građevinskih područja za 2022. godinu za koje je katastarska izmjera u tijeku ili je elaborat katastarske izmjere potvrđen, a obnova zemljišne knjige nije započela odnosno su u pripremi aktivnosti za 47 katastarskih općina na 15 općinskih sudova.

Na temelju Godišnjeg programa katastarskih izmjera građevinskih područja u 2023. za 2024. godinu utvrđeno je da postupak katastarske izmjere nije dovršen i postupak osnivanja ili obnove zemljišne knjige nije započeo u 50 katastarskih općina na području 17 općinskih sudova.

Slijedom navedenog temeljem Detaljnog plana provode se 66 postupaka obnova zemljišnih knjiga te su u pripremi postupci za još 175 katastarskih općina.

Za provedbu Detaljnog plana na općinskim sudovima potrebno je provesti zapošljavanje od 2025. do 2027. za ukupno 144 službenika na određeno vrijeme i to: 8 zemljišnoknjižnih referenata, 79 viših zemljišnoknjižnih referenata i 57 sudskih savjetnika na određeno vrijeme.

Financijsko opterećenje u navedenom razdoblju za državni proračun ukupno iznosi 9.800.521,00 EUR, a koja sredstva su osigurana u Državnom proračunu za razdoblje 2025. s projekcijama do 2027.